
Rokiškio rajono savivaldybės analizė

Toliau pateikiama vienos iš probleminių teritorijų – Rokiškio rajono savivaldybės – atvejo studija. Pirma, yra pristatoma ES struktūrinių fondų finansavimo apžvalga, aptariamos pagrindinės investicinės kryptys. Vėliau pristatoma socio-ekonominių ir aplinkos rodiklių kaita 2007 – 2013 m. laikotarpiu. Atvejo studiją apibendrina 2007 – 2013 m. ES struktūrinės paramos poveikio darniam vystymuisi vertinimas; 1.3. dalyje pateikiami gerosios praktikos projektų pavyzdžiai.

# Finansavimo apžvalga



7.83 %

2007 – 2013 m. ES struktūrinių fondų (ES SF) programavimo laikotarpiu, Rokiškio rajono savivaldybėje, buvo finansuoti 92 projektai. Bendra projektų vertė siekė 67.348 mln. EUR; tai sudarė 7.83 proc. visų probleminėse teritorijose įgyvendintų ES SF projektų vertės.

Sanglaudos skatinimo veiksmų programos (SSVP) apimtyje įgyvendintų projektų vertė sudaro daugiausiai savivaldybės teritorijoje ES SF lėšomis finansuotų projektų vertės (57 proc.). Ekonomikos augimo veiksmų programos (EAVP) lėšos sudarė 37 proc. viso skirto ES SF finansavimo, tuo tarpu Žmogiškųjų išteklių veiksmų programos (ŽIPVP) lėšos sudarė vos 6 proc. Nagrinėjant projektų skaičių, matoma, kad ŽIPVP apimtyje buvo įgyvendinta daug (19 projektų) mažos vertės projektų, EAVP – daug vidutinės vertės projektų (21 projektas). SSVP projektų skaičius atitiko skirtą finansavimą – 52 projektai.

1 paveikslas. Veiksmų programų finansavimas (dalis bendros projektų vertės)

Šaltinis: [www.esparama.lt](http://www.esparama.lt)

Analizuojant veiksmų programų prioritetų finansavimą, ŽIPVP apimtyje ES finansavimas buvo skirtas prioritetų „1 Prioritetas. Kokybiškas užimtumas ir socialinė aprėptis“, „2 Prioritetas. Mokymasis visą gyvenimą“ ir „4 Prioritetas. Administracinių gebėjimų stiprinimas ir viešojo administravimo efektyvumo didinimas“ projektams. EAVP apimtyje – „1 Prioriteto. Ūkio konkurencingumui ir ekonomikos augimui skirti moksliniai tyrimai ir technologinė plėtra“, „2 Prioriteto. Verslo produktyvumo didinimas ir verslo aplinkos gerinimas“, „3 Prioriteto. Informacinė visuomenė visiems“ ir „4 Prioriteto. Esminė ekonominė infrastruktūra“ projektams. SSVP apimtyje – „1 Prioriteto. Vietinė ir urbanistinė plėtra, kultūros paveldo ir gamtos išsaugojimas bei pritaikymas turizmo plėtrai“, „2 Prioriteto. Viešųjų paslaugų kokybė ir prieinamumas: sveikatos, švietimo ir socialinė infrastruktūra“ ir „3 Prioriteto. Aplinka ir darnus vystymasis“ projektams. Taigi investuojama buvo į užimtumo didinimą, švietimą, viešojo valdymo tobulinimą, verslo subjektų eksporto plėtrą, produktyvumo didinimą, informacinės visuomenės plėtrą, miestų plėtrą ir paveldo išsaugojimo, viešųjų paslaugų kokybę ir aplinkosaugą. Daugiausiai buvo investuojama į gamybinį kapitalą; didžioji dalis investicijų įgyvendintos pasitelkiant vertikaliai darnaus vystymosi horizontalų prioritetą integruojančias priemones.

2 paveikslas. Veiksmų programų prioritetų finansavimas (dalis nuo visos VP)

Šaltinis: [www.esparama.lt](http://www.esparama.lt)

Atlikus įgyvendintų projektų analizę, nustatyta, kad ŽIPVP 1 ir 2 prioritetų apimtyje daugiausia dėmesio buvo skirta moterų užimtumo skatinimo, socialinės partnerystės ir kompetencijų tobulinimo projektams. Pačių projektų skaičius buvo palyginti nedidelis, tačiau vertės prasme jie gerokai lenkė ŽIPVP 4 prioriteto projektus; pastarieji visi buvo orientuoti į strateginių dokumentų ir teritorijų planavimo dokumentų rengimą. EAVP projektų skaičius buvo palyginti didelis; jų įgyvendinimo metu buvo investuojama į verslo įmonių konkurencingumo potencialo didinimą, miestų energetikos infrastruktūrą. SSVP 1 prioriteto priemonių apimtyje įgyvendinti daugiabučių renovacijos ir kompleksinio urbanistinės infrastruktūros bei gyvenamosios aplinkos gerinimo projektai. 2 prioriteto projektai orientuoti į socialinių ir švietimo paslaugų infrastruktūros tobulinimą, daugiafunkcinių centrų plėtrą; tuo tarpu 3 prioriteto apimtyje įgyvendinti švietimo ir socialinių paslaugų sektorių infrastruktūros atnaujinimo ir vandens tvarkymo bei nuotekų tvarkymo projektai. Pastebėtina tendencija, kad daugiausiai investuota srityse, kur vyravo regionų ir valstybės projektų planavimo priemonės.

# Rodiklių analizė

Atliekant atvejo studiją buvo vertinti trijų rūšių – aplinkos taršos, demografiniai ir ekonominės veiklos – rodikliai. Aplinkos taršos rodikliai apėmė išvalytų iki normos nuotekų kiekius, išmetamų teršalų kiekius, sieros dioksido (SO2), anglies monoksido (CO) rodiklius. Demografiniai rodikliai apėmė nuolatinių gyventojų skaičių, pensinio amžiaus ir darbingo amžiaus gyventojų dalį, bei darbingo amžiaus gyventojų skaičiaus ir registruotų bedarbių santykį. Ekonominės veiklos rodikliai – pridėtinė vertė gamybos kainomis, materialinės investicijos to meto kainomis ir tiesioginės užsienio investicijos.

Aplinkos taršos rodiklių atveju stebima teigiama aplinkos taršos mažėjimo tendencija. Pastebima, kad išleistų išvalytų iki normos nuotekų kiekis per septynerių metų laikotarpį išaugo beveik tris kartus. Šis pokytis buvo nulemtas dviejų projektų, kurie buvo orientuoti į vandens bei nuotekų infrastruktūros plėtrą Rokiškio rajone. Vertinant į orą išmetamų teršalų kiekį pastebima, kad trijuose iš keturių teršalų rūšių vyravo pastovumas. Sieros dioksido išmetimo kiekis buvo vienintelis, kurį pavyko sėkmingai sumažinti nuo 282 t iki 44 t: pokytis siekia 84.40%. Dėka šios rūšies teršalų sumažinimo, bendras išmetamas teršalų kiekis palyginti su 2007 m. sumažėjo 13 %. Nors ir sumažėjęs, bendras teršalų kiekis yra santykinai didesnis už Lietuvos Respublikos teršalų kiekio vidurkio rodiklį. 2006 m. Rokiškio savivaldybėje į orą išmestų teršalų kiekis (lyginant nacionaliniu mastu) sudarė 1.12%, tuo tarpu 2014 m. šis rodiklis pakilo iki 1.38%.

3 paveikslas. Aplinkos taršos rodikliai\*

Šaltinis: Statistikos departamentas

\* - visi rodikliai, išskyrus „Išleista išvalytų iki normos nuotekų, tūkst. m3“ yra matuojami tonomis.

Vertinant demografinius rodiklius, 2007 - 2013 m. stebimos tendencijos atitinka nacionaliniu mastu vykusius pokyčius. Daugumos rodiklių tarpe vyrauja neigiama tendencija. Žvelgiant į nuolatinių gyventojų skaičių, fiksuojamas nuoseklus gyventojų mažėjimas: per septynerių metų laikotarpyje savivaldybėje gyvenančių asmenų skaičius sumažėjo beveik 13 proc. Darbingo amžiaus, kaip ir pensinio amžiaus, gyventojų skaičius taip pat tendencingai mažėja. Situaciją savivaldybėje apsunkina ir tai, kad registruotų bedarbių ir darbingo amžiaus gyventojų santykis nagrinėjamu laikotarpiu išaugo dvigubai (nuo 6.2 proc. 2007 m. iki 12.9 proc. 2013 m.). Toks pokytis identifikuoja, jog beveik 2.00 mln. EUR investicija į prioritetą, siekiantį spręsti šio pobūdžio problemas, nebuvo pakankama finansų krizės įtakai ir demografiniams iššūkiams suvaldyti. Vertinant vidutinį mėnesinį (bruto) darbo užmokestį, galima daryti išvadą, kad situacija palyginti su 2007 m santykinai pagerėjo: mėnesinis atlyginimas išaugo 213.9 EUR (t.y. 62.16%). Vis dėlto lyginant su Lietuvos Respublikos vidurkiu, neigiamas atotrūkis išaugo, laikotarpio pradžioje siekęs 89.1 EUR, 2014 m. jis išaugo iki 119.4 EUR. Apibendrinant, demografiniai rodikliai nagrinėjamu laikotarpiu buvo veikiami pasaulinės finansų krizės, augančių migracijos mastų ir mažėjančio gyventojų skaičiaus; visu laikotarpiu buvo stebimos bendros neigiamos plėtros tendencijos.

5 paveikslas. Demografiniai rodikliai

Šaltinis: Statistikos departamentas

Vertinant ūkio ir finansinius rodiklius pastebima, kad 2007 – 2013 m. pridėtinės vertės gamybos kainomis ir materialinių investicijų rodikliai buvo stipriai veikiami ekonomikos ciklo svyravimų. Tiesiogines užsienio investicijas lyginant su Lietuvos Respublikos vidurkiu, laikotarpio pabaigoje situacija išlieka pakankamai prasta: Rokiškio savivaldybės rodikliai sudaro mažiau nei penktadalį šalies vidurkio – 17.28 %. Materialinių investicijų rodiklis taip pat yra ženkliai mažesnis nei prieš-kriziniais metais: 2010 m. pasiekęs žemiausią savo įvertį, likusiu laikotarpiu laikėsi panašiose pozicijose. Pridėtinės vertės gamybos kainomis rodiklis, skirtingai nei kiti ekonominės veiklos rezultatai, laikotarpio antroje pusėj netgi viršijo 2007 m. įvertį. Apibendrinant, ekonominės veiklos rodikliai Rokiškio rajono savivaldybėje pasižymėjo bendra neigiama kitimo tendencija; tikėtina, kad ES SF investicijos į verslo sektoriaus įmones padėjo suvaldyti krizės padarinius ir kurti pridėtinę vertę viso laikotarpio metu.

6 paveikslas. Ekonominės veiklos rodikliai

Šaltinis: Statistikos departamentas

# ES struktūrinės paramos poveikis

Investicijos probleminėms teritorijoms priskirtoms savivaldybėms buvo skiriamos pagal LRV nutarimu patvirtintas probleminių teritorijų gaivinimo programas. Pagrindiniai Rokiškio rajono savivaldybės programos tikslai buvo mažinti nedarbo rodiklius ir socialinės pašalpos gavėjų skaičių. Tuo tarpu uždaviniai ir veiklos telkėsi į infrastruktūros tobulinimą, daugiabučių atnaujinimą ir kompleksinį gyvenamosios aplinkos ir urbanistinės infrastruktūros tobulinimą.[[1]](#footnote-1) Taigi ir ES SF lėšos daugiausia buvo investuotos į fizinės aplinkos gerinimą, viešosios paskirties pastatų ir daugiabučių renovavimą. Probleminių teritorijų programa buvo viena pagrindinių priemonių, skirtų socialinės atskirties mažinimui tarp regionų. Vis dėlto skirtos lėšos buvo nepakankamos numatytų tikslų pasiekimui.

ES skirtos lėšos leido Rokiškio miestui pagerinti viešąją infrastruktūrą, įrengti automobilių stovėjimo aikšteles, šaligatvius, dviračių takus, apšvietimą, modernizuoti daugiabučius namus ar įrengti šiuolaikišką socialinį būstą. Be šių išorės investicijų, savivaldybė nebūtų įstengusi įgyvendinti tokių ryškių pokyčių fizinės aplinkos gerinimo srityje. ES lėšos leido pagerinti gyvenimo kokybę, padidinti investicinį patrauklumą. Vertinant darbo vietų kūrimą bei užimtumo didinimą išskiriama, jog įgyvendinti projektai trumpuoju laikotarpiu rajono statybos ar paslaugų įmonėms suteikė galimybę dalyvauti savivaldybės ar jos įstaigų įgyvendintų projektų procese, vykdant rangos darbus, teikiant paslaugas ar prekes, tačiau ilgalaikis efektas nėra pastebimas.

**Urbanistinės teritorijos Rokiškio mieste tarp Respublikos-Aušros-Parko-Taikos-Vilties-P.Širvio-Jaunystės-Panevėžio-Perkūno-Kauno-J.Basanavičiaus-Ąžuolų-Tyzenhauzų-Pievų-Juodupės-Laisvės gatvių sutvarkymas ir plėtra, VP3-1.1.-VRM-02-R-52-001**

Rokiškio rajono savivaldybės administracija 2007-2013 m. programavimo periode įgyvendino projektą "Urbanistinės teritorijos Rokiškio mieste tarp Respublikos-Aušros-Parko-Taikos-Vilties-P.Širvio-Jaunystės-Panevėžio-Perkūno-Kauno-J.Basanavičiaus-Ąžuolų-Tyzenhauzų-Pievų-Juodupės-Laisvės gatvių sutvarkymas ir plėtra" Nr. VP3-1.1.-VRM-02-R-52-001, finansuojamą priemonės "Probleminių teritorijų plėtra lėšomis". Projekto metu buvo atskleistas darnaus vystymosi principo įgyvendinimas šiose srityse: aplinkosaugos (įrengtos atliekų rūšiavimo aikštelės, todėl gyventojai skatinami rūšiuoti atliekas, įrengtos automobilių stovėjimo aikštelės, todėl gyventojai nebestato automobilių ant žaliųjų vejų); socialinėje (sutvarkius skverą, aikštę jais gali naudotis įvarius poreikius turinčios žmonių grupės-vaikai, senyvo amžiaus žmonės, neįgalieji, įrengtos vaikų žaidimų aikštelės skatina vaikų užimtumą, stadionas pritaikytas senjorų poreikiams skatina senyvo amžiaus žmonių užimtumą, gerina sveikatą ); ekonomikos (modernizavus skvero, gatvės, aikštės apšvietimą sumažėjo elektros sąnaudos, o sutaupytos lėšos nukreipiamos ilgalaikėmes investicijoms, įrengiami pėščiųjų ir dviračių takai, todėl daugiau žmonių važinėja dviračiais).

Apibendrinant, ES struktūrinių fondų lėšos didžiausią įtaką darė miestų ir gyvenamosios aplinkos tvarkymo srityse. Vis dėlto savivaldybės situaciją apibrėžiantiems rodikliams didžiausią įtaką darė išorės veiksniai, o skirtas ES SF finansavimas nebuvo pakankamas. Įvertinus ES struktūrinių fondų investavimo kryptis ir stebimus socio-ekonominius bei aplinkos taršos rodiklių pokyčius, galima teigti, kad Rokiškio rajono savivaldybėje ES SF lėšų apimtis buvo per maža tam, kad būtų padarytas reikšmingas ilgalaikis poveikis darniai plėtrai.

1. 2011 m. gegužės 18 d. Lietuvos Respublikos Vyriausybės nutarimas Nr. 588 „Dėl probleminių teritorijų plėtros programų patvirtinimo“ < <https://e-tar.lt/portal/lt/legalAct/TAR.FA6D2B23F867> > [↑](#footnote-ref-1)